b"\n_START_ARTICLE_\nFernando Maria Bonilla-Musoles\n_START_SECTION_\nBiografia\n_START_PARAGRAPH_\nFernando Bonilla va n\xc3\xa9ixer en 1944 al palau del Bar\xc3\xb3 de Campolivar, a Val\xc3\xa8ncia. \xc3\x89s fill de l'eminent ginec\xc3\xb2leg, Francisco Bonilla Mart\xc3\xad i l'arist\xc3\xb2crata Maria Dolores Musoles Barber. Est\xc3\xa0 casat i \xc3\xa9s pare de tres fills._NEWLINE_Continua una saga de ginec\xc3\xb2legs que va inaugurar el seu oncle, el doctor i catedr\xc3\xa0tic Miguel Mart\xc3\xad Pastor, va continuar son pare, el doctor i catedr\xc3\xa0tic Francisco Bonilla Mart\xc3\xad, i ha arribat a la seg\xc3\xbcent generaci\xc3\xb3, en el seu fill, el doctor Francisco Bonilla Bartret. _NEWLINE_El professor Miguel Mart\xc3\xad Pastor (1876-1952), es va llicenciar en medicina i cirurgia per la Universitat de Val\xc3\xa8ncia, doctorant-se per la Universitat de Madrid. Fou catedr\xc3\xa0tic d'Obstetr\xc3\xadcia i Ginecologia per les Universitats de Val\xc3\xa8ncia i Sevilla des de 1918, succeint a la seva c\xc3\xa0tedra a Francesc de Paula Camp\xc3\xa0 i Porta, fundador, amb el doctor Manuel Candela, de la tocoginecologia valenciana a la segona meitat del segle XIX. Fou cap de la borderia des de 1923 a 1931. Es va jubilar en 1946._NEWLINE_Son pare, el professor Francisco Bonilla Mart\xc3\xad fou catedr\xc3\xa0tic d'Obstetr\xc3\xadcia i Ginecologia a la Universitat de Val\xc3\xa8ncia, i va aconseguir gran prestigi per la seva tasca professional, desenvolupada fonamentalment a l'Hospital Cl\xc3\xadnic Universitari, i pel seu magisteri. En mem\xc3\xb2ria seva, la Societat Espanyola de Ginecologia i Obstetr\xc3\xadcia, SEGO, concedeix any enrere any, entre d'altres, els premis que porten el seu nom.\n_START_SECTION_\nCarrera\n_START_PARAGRAPH_\nInstru\xc3\xaft pels jesu\xc3\xaftes, Fernando Bonilla es llicenci\xc3\xa0 en Medicina per la Universitat de Val\xc3\xa8ncia en 1967, doctorant-se per aquesta Universitat en 1970. Va ampliar els seus coneixements a Alemanya i Su\xc3\xafssa amb el Professor K\xc3\xa4ser (Otto K\xc3\xa4ser, 1889-1995). Fou becat per les universitats de W\xc3\xbcrzburg, Hamburg, Basilea i Bonn. _NEWLINE_Durant aquesta etapa va descobrir l'\xc3\xbas del primer aparell experimental per a realitzar ecografies, el qual fet li va convertir despr\xc3\xa9s en pioner de la investigaci\xc3\xb3 i l'estudi de l'ecografia a Espanya, que desenvolup\xc3\xa0 a partir dels anys seixanta del segle XX introduint-la als anys setanta en Llatinoam\xc3\xa8rica. Els doctors Bonilla van adquirir els tres primers aparells en 1969, que foren instal\xc2\xb7lats a l'Hospital Cl\xc3\xadnic Universitari, l'antiga maternitat La Cig\xc3\xbce\xc3\xb1a i al mateix consultori privat. _NEWLINE_Aconsegu\xc3\xad la seva primera c\xc3\xa0tedra a Cadis en 1977, per\xc3\xb2 va continuar definitivament la seva tasca a la seva Val\xc3\xa8ncia natal com a catedr\xc3\xa0tic d'Obstetr\xc3\xadcia i Ginecologia de la Universitat de Val\xc3\xa8ncia, en la qual desenvolup\xc3\xa0 el seu magisteri des de 1979. El professor Bonilla-Mussoles fou cap del departament d'obstetr\xc3\xadcia i ginecologia de l'Hospital Cl\xc3\xadnic Universitari de Val\xc3\xa8ncia fins a la seva jubilaci\xc3\xb3 el 2014._NEWLINE_Entre altres responsabilitats, ha ostentat la presid\xc3\xa8ncia de la Treasure International Federation Colposcopy and Cervical Pathology des de 1978 fins a 1986, la presid\xc3\xa8ncia mundial de Organization Gestosis als anys 1985 i 1986, la presid\xc3\xa8ncia del Committee for the Study of Female Breast de la International Federation of Obstetrics and Gynecology de 1989 a 1998, la presid\xc3\xa8ncia del XXVI Congr\xc3\xa9s Nacional d'Obstetr\xc3\xadcia i Ginecologia de la Societat Espanyola de Ginecologia i Obstetr\xc3\xadcia (SEGO), celebrat a Val\xc3\xa8ncia en 2001 o la direcci\xc3\xb3 de la Revista Espa\xc3\xb1ola de Obstetricia y Ginecolog\xc3\xada. \xc3\x89s membre numerari de la Reial Acad\xc3\xa8mia de Medicina i Odontologia de la Comunitat Valenciana, membre del Consell Assessor en Materia Sanit\xc3\xa0ria de la Conselleria de Sanitat i Consum de la Generalitat Valenciana, i membre del Consell Assessor Cient\xc3\xadfic de l'Il\xc2\xb7lustre Col\xc2\xb7legi Oficial de Metges de Val\xc3\xa8ncia, representant a la Comunitat Valenciana per l'organitzaci\xc3\xb3 i desenvolupament del circuit d'informaci\xc3\xb3 en relaci\xc3\xb3 a les t\xc3\xa8cniques de reproducci\xc3\xb3 assistida, elegit pel Servei Valenci\xc3\xa0 de Salut, membre del Comit\xc3\xa9 Nacional Espa\xc3\xb1ol para la acreditaci\xc3\xb3n de Centros de Formaci\xc3\xb3n en Ultrasonograf\xc3\xada y Diagn\xc3\xb3stico Prenatal, per la European Association of Perinatal Medicine i membre del comit\xc3\xa8 cient\xc3\xadfic de vint-i-una revistes nacionals i internacionals._NEWLINE_En 1982 l'equip del professor Bonilla comen\xc3\xa7\xc3\xa0 a desenvolupar les t\xc3\xa8cniques de reproducci\xc3\xb3 in vitro del brit\xc3\xa0nic Robert Edwards (Nobel de Medicina 2010), i esdevingu\xc3\xa9 pioner en 1984 en gestar el primer beb\xc3\xa8 proveta a Espanya. L'embri\xc3\xb3, tanmateix, va morir a l'\xc3\xbater, i va ser la cl\xc3\xadnica Dexeus de Barcelona la que aconsegu\xc3\xad el primer naixement a Espanya eixe any. Fou en 1985 quan l'equip del doctor Bonilla aconsegu\xc3\xad el primer naixement, i sis embarassos m\xc3\xa9s, a l'Hospital Cl\xc3\xadnic de Val\xc3\xa8ncia. Aquest va ser, per tant, el pioner de la sanitat p\xc3\xbablica espanyola en aquesta mat\xc3\xa8ria. En 1990, particip\xc3\xa0 amb els doctors Antonio Pellicer i Jos\xc3\xa9 Remoh\xc3\xad, en la fundaci\xc3\xb3 de l'Institut Valenci\xc3\xa0 d'Infertilitat, primera instituci\xc3\xb3 espanyola especialitzada \xc3\xadntegrament en la reproducci\xc3\xb3 humana assistida. _NEWLINE_En 1994 el doctor Bonilla i el doctor Pellicer apadrinaren al Nobel de Medicina 2010, Robert Edwards, en el seu nomenament com a Doctor Honoris Causa per la Universitat de Val\xc3\xa8ncia._NEWLINE_\xc3\x89s autor de quatre-centes trenta-set publicacions nacionals i internacionals i vint-i-cinc tractats i llibres de l'especialitat, molts d'ells tradu\xc3\xafts al portugu\xc3\xa8s, alemany, rus i angl\xc3\xa8s."